b'\n_START_ARTICLE_\nRadikalni centrizem\n_START_PARAGRAPH_\nRadikalni centrizem (tudi radikalni center ali radikalna sredina) je politi\xc4\x8dna ideologija, ki se je oblikovala v zahodnih dr\xc5\xbeavah tekom poznega 20. stoletja. Radikalni centrizem zaznamuje zagovarjanje temeljitih dru\xc5\xbebeno-politi\xc4\x8dnih reform prek realisti\xc4\x8dnih in pragmati\xc4\x8dnih politi\xc4\x8dnih metod. Radikalni centristi pogosto eklekti\xc4\x8dno prevzemajo tako politi\xc4\x8dno leve kot politi\xc4\x8dno desne ukrepe oz. ideje in jih pogosto zdru\xc5\xbeujejo._NEWLINE_Radikalni centristi ve\xc4\x8dinoma podpirajo tr\xc5\xbene re\xc5\xa1itve socialnih izzivov v kombinaciji z dr\xc5\xbeavnim zastopanjem javnega interesa. Radikalni centristi pogosto zagovarjajo pove\xc4\x8danje mednarodnega sodelovanja (globalizem)._NEWLINE_Pogosta kritika radikalnega centrizma je, da se dejanski ukrepi, ki jih "radikalni centristi" zagovarjajo, v resnici ne razlikujejo dosti od konvencionalnih centristi\xc4\x8dnih politi\xc4\x8dnih ukrepov. Problematizira se tudi nagnjenost radikalnih centristov k ustvarjanju novih politi\xc4\x8dnih strank z namenom politi\xc4\x8dnega uveljavljanja, ker da je tak politi\xc4\x8den pristop neu\xc4\x8dinkovit.'